Aħjar loqma ħobż niexfa bis-sliem, minn dar mimlija bl-ikel u l-ġlied. Qaddej bil-għaqal jikkmanda iben bla ġieħ, u jaqsam il-wirt mal-aħwa. Il-fidda tissaffa fil-griġjol u d-deheb fin-nar, imma qlub il-bnedmin iġarrabhom il-Mulej. Il-ħażin iħobb jisma' kliem il-qerq, u l-giddieb jagħti widen għall-ilsien ħażin. Min jidħak bil-fqir ikasbar lil min ħalqu; min jifraħ bid-deni jħallas għalih. Ulied l-ulied huma l-ġieħ tax-xjuħ, u l-kburija tal-ulied missirijiethom. Il-kliem sabiħ ma jixraqx lil min hu iblah; kemm aktar ma jixraqx il-gideb lil min hu kbir. Rigal min ixaħħam bħal seħer fl-għajnejn, bih wieħed jirnexxi kull fejn imur. Min jistor il-ħtija jżomm l-imħabba, imma min itenniha jikser il-ħbiberija. Ċanfira waħda tolqot aktar lill-għaqli, minn mitt daqqa lill-iblah. Il-ħażin iqum kontra min għandu s-setgħa, imma mbagħad messaġġier aħrax jintbagħat għalih. Aħjar tħabbat wiċċek ma' orsa li ħadulha l-frieħ, milli mal-iblah fis-siegħa ta' bluhatu. Min irodd id-deni għall-ġid, id-deni ma jwarrabx minn daru. Il-bidu tal-ġlied bħal żbroff tal-ilma, warrab qabel tibda xi ġlieda. Kemm min jeħles il-ħażin u kemm min jikkundanna l-ġust, it-tnejn jistmellhom il-Mulej. X'jiswew il-flus f'id l-iblah? Se jixtri bihom l-għerf, jekk m'għandux moħħ? Il-ħabib iħobbok kull ħin, bħal ħuk imwieled għal żmien l-hemm. Min hu bla moħħ jidħol garanti, u jagħmel tajjeb għal ħaddieħor. Min iħobb il-ġlied iħobb id-dnub; min jagħmel bieb għoli jistieden it-tiġrif. Il-qalb qarrieqa ma ssibx kwiet, u l-ilsien ħażin jiġi fl-għali. Missier l-iblah għali jkollu, m'għandux biex jifraħ b'iben bla moħħ. Qalb ferħana tagħti s-saħħa, ruħ imnikkta tmewwet il-ġisem. Il-ħażin jieħu r-rigali bil-moħbi, biex ma jaqtax il-ħaqq skont is-sewwa. L-għaqli jżomm l-għerf quddiem għajnejh, imma l-iblah idawwar għajnejh kullimkien. Iben iblah hu l-għali ta' missieru, u l-imrar ta' ommu li wilditu. Mhux sewwa tikkastiga 'l min hu bla ħtija; ħażin li ssawwat nies ta' ġieħ. Min għandu l-għerf kliemu meqjus, min għandu l-għaqal moħħu kalm. Lill-iblah ukoll, jekk jiskot, jaħsbuh għaref, u b'għaqli jgħodduh, jekk iżomm fommu sieket.